REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/103-16

1. mart 2016. godine

B e o g r a d

ZAPISNIK

56. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 1. MARTA 2016. GODINE

 Sednica je počela u 9.00 časova.

 Sednicom je predsedavao Milutin Mrkonjić, predsednik Odbora.

 Sednici su prisustvovali članovi Odbora: Zoran Bojanić, Branka Bošnjak, Milan Kovačević, Mujo Muković i dr Vladimir Orlić.

 Sednici su prisustvovali zamenici članova Odbora: Olivera Pešić (zamenik Jovice Jevtić), Velimir Stanojević (zamenik Dragana Jovanovića), Goran Mladenović (zamenik Zorana Milekića), Dragan Aleksić (zamenik Katarine Rakić) i Goran Kovačević (zamenik Vučete Toškovića).

 Sednici nisu prisustvovali članovi Odbora: Konstantin Arsenović, Jovan Marković, Saša Mirković, Suzana Spasojević, Goran Ćirić i Slobodan Homen, niti njihovi zamenici.

 Sednici su prisustvovali iz Ministarstva građevinarstva, saobraćaja i infrastrukture: Đorđe Milić i Jovanka Atanacković, pomoćnici ministra, a iz Ministarstva trgovine, turizma i telekomunikacija: prof. dr Irini Reljin, pomoćnik ministra, i Sanja Grčić, savetnik.

 Odbor je jednoglasno, u skladu sa predlogom predsednika Odbora, usvojio sledeći:

**D n e v n i r e d**

1. Razmatranje Predloga odluke o izboru predsednika, zamenika predsednika i članova Upravnog odbora Regulatorne agencije za elektronske komunikacije i poštanske usluge, koji je podnela Vlada (broj 02-444/16 od 27.02.2016. godine).
2. Razmatranje Informacije o radu Ministarstva građevinarstva, saobraćaja i infrastrukture, za period novembar i decembar 2015. godine - januar 2016. godine (broj 02-403/16 od 25.02.2016. godine).

Pre prelaska na razmatranje utvrđenog dnevnog reda usvojen je Zapisnik 55. sednice Odbora održane 22. februara 2016. godine.

Prva tačka dnevnog reda - **Razmatranje Predloga odluke o izboru predsednika, zamenika predsednika i članova Upravnog odbora Regulatorne agencije za elektronske komunikacije i poštanske usluge, koji je podnela Vlada**

 Na početku izlaganja pomoćnik ministra, prof. dr Irini Reljin, je istakla da se za Upravni odbor Regulatorne agencije za elektronske komunikacije i poštanske usluge prijavio veliki broj kandidata, 15 kandidata za mesto predsednika Upravnog odbora, 17 za mesto zamenika i 47 kandidata za članove. Dobijena dokumentacija je podrobno pregledana, a ispoštovan je i zakonski uslov da kandidat ne sme biti zaposlen ni kod jednog od operatora za elektronske i poštanske usluge. Nakon prve selekcije ostalo je 7 kandidata za predsednika Upravnog odbora, 5 kandidata za zamenika predsednika i 17 predstavnika za čanove Upravnog odbora. Uzimajući u obzir Zakon koji nalaže da bar jedan predstavnik bude za poštanski saobraćaj, od 17 kandidata 5 je ispunjavalo uslove da budu predstavnici za poštanski saobraćaj, dok je preostalih 12 moglo da bude birano za oblast elektronskih komunikacija. Na kraju izlaganja još jednom je naglašeno da nijedan od kandidata nije trenutno zaposlen ni kod jednog od operatora.

 U diskusiji, koja je usledila članovi Odbora podržali su izlaganje predstavnika Ministarstva u vezi sa kvalitetom kandidata za radna mesta u Upravnom odboru.

Odbor je jednoglasno, u skladu sa članom 155. stav 2. i članom 193. Poslovnika Narodne skupštine, odlučio da predloži Narodnoj skupštini da prihvati Predlog odluke o izboru predsednika, zamenika predsednika i članova Upravnog odbora Regulatorne agencije za elektronske komunikacije i poštanske usluge koji je podnela Vlada kao ovlašćeni predlagač, na osnovu sprovedenog javnog konkursa, u skladu sa odredbama Zakona o elektronskim komunikacijama.

 Za izvestioca Odbora na sednici Narodne skupštine određena je Katarina Rakić, narodni poslanik.

Druga tačka dnevnog reda **- Razmatranje Informacije o radu Ministarstva građevinarstva, saobraćaja i infrastrukture, za period novembar i decembar 2015. godine - januar 2016. godine**

 Na početku izlaganja Jovanka Atanacković, pomoćnik ministra, je istakla da je u prethodna tri meseca Ministarstvo radilo na realizaciji programa i ciljeva Vlade Republike Srbije koji su predstavljeni u ekspozeu predsednika Vlade 27. aprila 2014. godine. Kada je reč o zakonodavnoj aktivnost u ovom periodu je izvršena određena harmonizacija sa evropskim direktivama. Izvršena je i uspešna realizacija budžeta Ministarstva od preko 95%. Nakon racionalizacije u Ministarstvu je trenutno 334 zaposlenih, a formiran je Sektor za stambenu i arhitektonsku politiku i Sektor za komunalne delatnosti i energetsku efikasnost. Ovi sektori su formirani da bi se bavili rešavanjem ključnih probleme iz navedenih oblasti. Takođe, u navedenom periodu donet je Zakon o ozakonjenju objekata i preduzete su sve neophodne mere za njegovu što efikasniju primenu. Govoreći o elektronskoj građevinskoj dozvoli i elektronskoj prijavi, koja je otpočela sa radom u januaru 2016. godine, istaknuto je da je u toku koordinirano praćenje od strane Ministarstva u saradnji sa Svetskom bankom i NALED-om, a istovremeno su sprovedene i brojne obuke zaposlenih u novembru i decembru. Na kraju izlaganja, istaknuto je da je krajem 2015. godine broj izdatih građevinskih dozvola u odnosu na isti period u 2014. godini porastao za 45%, a BDP za 18%, što je omogućilo stvaranje kvalitetnijeg poslovnog okruženja.

 U diskusiji koja je usledila, narodni poslanici su pohvalili rad Ministarstva i istakli da Izveštaj pokazuje da su pozitivne promene u ovoj oblasti evidentne. Postavljeno je i pitanje vezano za korišćenja imovine, odnosno nepokretnosti u slučaju da ista imovina nije upisana u Katastar. Takođe, postavljena su pitanja u vezi sa elektronskom građevinskom dozvolom i njenom efikasnošću, kao i u vezi sa trenutnom situacijom sa satelitskim snimcima za nadgledanje bespravne gradnje.

 Predstavnici Ministarstva su odgovarajući na postavljena pitanja ukazali na zajam Svetske banke i na komponentu ugovora kredita koja se odnosi na institucionalni razvoj Katastra nepokretnosti. Izražena je i potreba za angažovanjem konsultanata kako bi se ažurno vodio Katastar nepokrentosti. Takođe, istaknuta je važnost donošenja zakona u kome bi se akcenat stavio na postupak upisa u Katastar nepokretnosti sa odgovarajućom dokumentacijom čime bi se dodatno ubrzao proces. Naglašeno je i da je veliki broj projekata realizovan od prvog plana koji je usvojen 2002. godine. Trenutno Ministarstvo radi na elektrosnabdevanju petlji, naplatnih stanica i tunela. Istaknuta je otvorenost Ministarstva da se uradi revizija planske dokumentacije, kao i to da se ta inicijativa učini što funkcionalnijom. U nastavku izlaganja reč je bila i o Zakonu o stanovanju i održavanju zgrada, koji je trenutno u skupštinskoj proceduri, a čijim donošenjem će se stvoriti uslovi za formiranje posebnog registra stambenih jedinica. Taj registar će dati jasne podatke o broju stambenih zgrada koje postoje u Republici Srbiji.

 Nakon diskusije, Odbor je jednoglasno odlučio da prihvati Izveštaj o radu Ministarstva građevinarstva, saobraćaja i infrastrukture, za period novembar i decembar 2015. godine - januar 2016. godine.

 U diskusiji su učestvovali narodni poslanici: Zoran Bojanić, Goran Kovačević, Branka Bošnjak, Milan Kovačević, Goran Mladenović i Milutin Mrkonjić.

 Na sednici je vođen tonski zapis.

 Sednica je zaključena u 9.45 časova.

 SEKRETAR ODBORA PREDSEDNIK ODBORA

 Biljana Ilić Milutin Mrkonjić